З іншых носьбітаў чорнага нельга абмінуць такія ўніверсальныя, знакавыя для мадэрных нацыянальных культур семантычныя вобразы, як зямля, ралля, ніва, узаранае поле. Зямля ў нас традыцыйна маркіруецца чорным колерам. Яна – аснова сялянскага дабрабыту і адначасова “вялікая беларуская мара”. Праграмны твор Якуба Коласа называецца “Новая зямля”. Праграмнае палатно Фердынанда Рушчыца – проста “Зямля”. Да вобраза зямлі як грунту рэчаў, першаасновы звярталіся нацыянальныя рамантыкі і польскамоўныя, і тыя, што пісалі па-беларуску. Яго выкарыстоўвалі ідэолагі польскага “пазітывізма“ і рускія “почвеннікі”. Вобраз апрацаванай, “акультуранай” зямлі, закладзены ў назве першай беларускай газеты “Наша Ніва” – інтэлектуальным цэнтры беларускага нацыянальнага Адраджэння.